Sophie Løhde (V), 2024-06-04:
Vi står i en kritisk situation med stigende forsyningsvanskeligheder for lægemidler på globalt plan.
Årsagen til, at vi i Danmark faktisk har haft relativt færre tilfælde af kritiske forsyningsvanskeligheder indtil nu, er sandsynligvis, at vi i Danmark har opretholdt medicinlagre.
Derfor er jeg også meget forundret over, at Danmarksdemokraterne, Liberal Alliance, Konservative, Enhedslisten, Radikale Venstre og Alternativet om lidt agter at stemme imod lovforslaget og i betænkningen har opfordret til, at jeg skulle trække lovforslaget tilbage.
Jeg vil gerne understrege, at hvis vi ikke får vedtaget lovforslaget nu og her, er konsekvensen, at der ikke længere er lagre af kritiske lægemidler i Danmark, når det midlertidige lager udløber hen over sommeren.
Det mener jeg ganske enkelt ikke er ansvarligt, og det kan indebære en stor risiko for patientsikkerheden, hvilket jeg som minister sammen med et flertal ikke kan stå inde for.
Jeg mener derfor også, at det er uholdbart at vente.
Vi bliver nødt til at handle nu, så vi ikke står og mangler kritiske lægemidler om bare få måneder.
Forud for fremsættelsen af det her lovforslag har vi haft et grundigt arbejde, hvor vi naturligvis også har overvejet forskellige modeller for, hvordan vi kan etablere lagre af kritiske lægemidler.
Vi har i øvrigt også foretaget en lang række ændringer på baggrund af høringsprocessen, og jeg mener også, vi nu har fundet en god og balanceret model, som giver virksomhederne forudsigelighed, men også fleksibilitet til at etablere lageret på en effektiv måde, hvor vi undgår medicinsvind.
Selvfølgelig er det vigtigt, at vi følger effekten af lovforslaget og ordningen tæt.
Det er også derfor, at vi har stillet et ændringsforslag til lovforslaget om at gennemføre en evaluering af ordningen efter 2 år, og vi vil desuden også gøre status efter 1 år.
Det her lovforslag med den foreslåede lagerpligt vil selvfølgelig ikke afbøde samtlige forsyningsvanskeligheder.
Det har vi heller ikke på noget tidspunkt påstået.
Men det, der er essensen af det her, er, at det vil kunne afbøde eller dække behovet i kortere mangelperioder og dermed også give landets Lægemiddelstyrelse mulighed for og tid til at kunne iværksætte tiltag, så vi f.eks. kan sikre, at en patient kan få et andet lægemiddel, indtil forsyningen er genoprettet.
Med lovforslaget her får virksomhederne også pligt til at indberette deres lagerbeholdninger af kritiske lægemidler til Lægemiddelstyrelsen.
Det vil supplere oplysninger om lagerholdninger på apoteker og hos grossister, så Lægemiddelstyrelsen får et samlet overblik, og det vil give Lægemiddelstyrelsen bedre mulighed for at forudsige forsyningsvanskeligheder og iværksætte tiltag til at forebygge og afbøde konsekvenserne.
Jeg anerkender, at udfordringerne med lægemiddelforsyningen er komplekse.
Det ser vi rundt i hele verden, det ser vi i Europa, men vi ser det i langt mildere grad i Danmark end i mange af de andre europæiske lande.
Der findes ikke nogen nemme løsninger.
Det er heller ikke nogen nem løsning bare at sige, at så læner vi os tilbage, stemmer imod lovforslaget og lader tiden gå, og så må vi tage det på et senere tidspunkt.
For hvad er konsekvensen af det?
Jamen det er, at vi så i Danmark ikke længere har nogen medicinlagre af kritiske lægemidler.
De foreslåede tiltag i det her lovforslag kan selvfølgelig ikke stå alene.
Det har jeg også oplyst både udvalgsmedlemmerne og udvalget om.
Vi har taget og har gennemført en lang række øvrige tiltag, og vi arbejder i øvrigt også på yderligere tiltag for at håndtere forsyningsvanskelighederne.
Bl.a. har vi så sent som i lørdags indgået en økonomiaftale med regionerne, hvor vi foruden at give et markant løft til sundhedsvæsenet også har lavet en aftale om nu at udvikle en it-løsning, så lægen kan se, om der er forsyningssvigt med et lægemiddel, og dermed vil lægen ved leveringssvigt få mulighed for at ordinere et andet lægemiddel, hvis det er muligt.
Det vil også kunne bidrage til at sikre, at landets patienter kan få udleveret et relevant lægemiddel og aflaste læger og apoteker.
Vi ser også på, hvordan apoteket kan få øget fleksibilitet ved udlevering af medicin, bl.a. i tilfælde af leveringssvigt.
Vi gør derfor mange ting på en gang.
Men jeg nødt til at understrege her i dag, at lovforslaget er en vigtig forudsætning for, at vi i Danmark kan sikre, at patienterne ikke bare kan se frem til nu i stigende omfang at gå forgæves på apoteket efter – og jeg understreger – livsvigtig medicin, og derfor begriber jeg heller ikke, at partierne Danmarksdemokraterne, Liberal Alliance, Konservative, Enhedslisten, Radikale Venstre og Alternativet virkelig ønsker at gamble med det.
På den baggrund vil jeg også opfordre jer til at genoverveje jeres opbakning til lovforslaget, så vi på den måde i Folketinget i fællesskab kan tage ansvar for på en balanceret måde at sikre forsyningen af lægemidler til patienter nu og fremover.